Dua lelaki bawa dadah RM750,000 ditahan
KUALA BERANG: Taktik
menggunakan lori mengangkut buah-buahan untuk membawa pil kuda 
bernilai lebih RM750,000 berjaya dikesan polis berhampiran Plaza Tol Telemong
dekat sini, pada Sabtu lepas.   Susulan itu, polis
menahan dua lelaki masing-masing berusia 29 dan 35 tahun yang menaiki lori itu
berhampiran plaza tol berkenaan itu pada jam 10 malam, 25 April. Ketua Polis
Terengganu Datuk Roslee Chik berkata, hasil penahanan itu, polis merampas
50,000  biji pil kuda. “Polis telah
terserempak dengan sebuah lori yang berhenti di tepi jalan dalam keadaan
mencurigakan dan melihat salah seorang daripada suspek membaling keluar ‘sesuatu’
dan hasil pemeriksaan didapati ia adalah dadah,”  katanya pada sidang
media di Ibu Pejabat Polis Daerah Hulu Terengganu di sini semalam. Beliau berkata, hasil
pemeriksaan polis  menjumpai sebahagian lagi dadah yang
diletakkan di bahagian penapis udara lori terbabit. Menurut Roslee,
kedua-dua lelaki  terbabit dikatakan menggunakan lori
berkenaan untuk menghantar bekalan dadah ke destinasi yang telah ditetapkan
oleh pengedar  dadah. “Mereka dalam
perjalanan dari  Kelantan ke Johor Bahru untuk
mengambil buah dan dalam masa sama mengambil kesempatan menjadi transporter
(penghantar) ke destinasi yang ditetapkan dengan upah RM1,000 hingga RM8,000
daripada pengedar  dadah,” katanya. Beliau berkata,
mereka disyaki melakukan kegiatan itu sejak Perintah Kawalan Pergerakan (PKP)
dilaksanakan Mac lepas dan telah tiga kali membuat penghantaran. Kedua-dua lelaki
terbabit direman sehingga 2 Mei dan kes disiasat di bawah Seksyen 36 (B) Akta
Dadah Berbahaya (ADB) 1952. – BERNAMA 
See author's posts
